b'\n_START_ARTICLE_\nNorthrop N-3PB\n_START_SECTION_\nUtvikling\n_START_PARAGRAPH_\nFlyet ble produsert av Northrop p\xc3\xa5 en norsk spesifikasjon som patrulje- og bombefly. Det norske forsvaret bestilte 24 fly 12. mars 1940.  Produksjonen begynte i august, og i desember rullet det f\xc3\xb8rste flyet av samleb\xc3\xa5ndet.  De f\xc3\xb8rste flytestene begynte 22. desember 1940 ved Lake Elsinore i California.  Kontrakten hadde stipulert at f\xc3\xb8rste levering skulle finne sted i august, men leveringsproblemer av motorer og flott\xc3\xb8rer hadde utsatt leveringen til februar 1941.\n_START_SECTION_\nI tjeneste\n_START_PARAGRAPH_\nDe f\xc3\xb8rste seks ble fl\xc3\xb8yet til Jericho Beach ved Vancouver, der den norske flyskolen hadde etablert en base.  Havnen i Toronto, der Little Norway var basert, var igjenfrosset, og trening kunne ikke gjennomf\xc3\xb8res der.  I mars 1941 ble de neste 18 flyene sendt i kasser til New York, der de ble lastet om bord i MS \xc2\xabFjordheim\xc2\xbb.  \xc2\xabFjordheim\xc2\xbb seilte s\xc3\xa5 videre til Halifax, der mer utstyr ble lastet ombord.  \xc2\xabFjordheim\xc2\xbb forlot Halifax med kurs for Island i mai 1941._NEWLINE_330 (Norwegian) Squadron og Northropene opererte fra tre baser p\xc3\xa5 Island.  A-flight n\xc3\xa6r Reykjav\xc3\xadk i vest, B-flight i Akureyri i nord, og C-flight fra Budareyri p\xc3\xa5 \xc3\xb8stkysten.  Etter en tid ble det bestemt at skvadronen skulle g\xc3\xa5 over til Short Sunderland og flytte til Skottland. A- og B-flight ble avviklet i desember 1942, mens C-flight fikk tilf\xc3\xb8rt fly fra A-og B-flight og fortsatte virksomheten. Dette fordi RAF \xc3\xb8nsket fortsatt vakthold p\xc3\xa5 \xc3\xb8stkysten.  I mars 1943 ble ogs\xc3\xa5 C-flight lagt ned, og Northropene ble fl\xc3\xb8yet til Reykjavik for hugging.\n_START_SECTION_\nTap av fly\n_START_PARAGRAPH_\nAllerede ved utgangen av mars 1941, etter halvannen m\xc3\xa5ned i bruk, hadde man tapt to fly i Vancouver, med tap av fire flygere.  I juni, etter at Northropene hadde flyttet fra Vancouver til Toronto og Little Norway, kolliderte et tredje fly med en ferge. Her omkom ytterligere to flygere.  I mars 1942 ble de tre gjenv\xc3\xa6rende Northropene i Canada skipet til Island, og fordelt p\xc3\xa5 de tre flightene der._NEWLINE_P\xc3\xa5 Island havarerte ni av Northropene i operasjoner eller uhell.  Ni personer omkom eller ble aldri funnet._NEWLINE_Da ogs\xc3\xa5 C-flight avviklet p\xc3\xa5 Island og flyttet etter de andre mannskapene til Oban i Skottland, hadde Northrop-flyene p\xc3\xa5 Island fl\xc3\xb8yet 1\xc2\xa0041 operative tokt.  246 antiub\xc3\xa5tpatruljer, 379 konvoieskorter, 250 rekognoseringer og 18 ambulanseflygninger var blant toktene.  De hadde oppdaget 15 ub\xc3\xa5ter, hvorav 9 ble angrepet og 7 skadet.  8 tyske fly ble angrepet, ett trolig nedskutt.\n_START_SECTION_\nSerienummer 320 (\xc2\xabU\xc2\xbb)\n_START_PARAGRAPH_\nDet var p\xc3\xa5 en siste tur med serienummer 320 fra Budareyri til opphuggeren i Reykjavik at flyger W.W. Bulukin og telegrafist Leif Rustad kom inn i d\xc3\xa5rlig v\xc3\xa6r ved Hekla, og m\xc3\xa5tte lande i elva Thj\xc3\xb3rs\xc3\xa1.  I landingen ble den ene flott\xc3\xb8ren sl\xc3\xa5tt l\xc3\xb8s fra flykroppen, og flyet havarerte.  Begge ombord klarte seg, men flyet ble etterlatt ettersom det likevel skulle hugges opp.  Vraket var synlig i mange \xc3\xa5r etterp\xc3\xa5, men etterhvert sank det dypere og dypere i en sandbanke i elva.  I forbindelse med s\xc3\xb8k etter et savnet britisk fly, kom islendingen Ragnar Ragnarsson over spor etter Northropen.  Det ble satt i verk en redningsaksjon som i 1979 f\xc3\xb8rte til at flyet ble hevet, og sendt til Northrop-fabrikken for restaurering. Det er dette flyet som i dag st\xc3\xa5r utstilt p\xc3\xa5 Forsvarets flysamling p\xc3\xa5 Gardermoen._NEWLINE_To fly av typen overlevde krigen og ble fl\xc3\xb8yet til Norge i 1945.  306 (GS-K) ble skrapet p\xc3\xa5 Sola i 1949, og 322 (GS-F) ble skrapet p\xc3\xa5 Kjevik i 1956._NEWLINE_I 2002 oppdaget et islandsk kystvaktskip et vrak som er positivt identifisert som en N-3PB ved kysten utenfor Reykjavik.'